આ બાબતે ફરિયાદ કરનાર એક સ્થાનિક રહેવાસીએ મિડ-ડે LOCALને જણાવ્યું હતું કે ‘આ નાળું ખુલ્લું હોવાથી એની અંદર કચરો ભરાઈ જાય છે તથા છ મહિના બાદ પણ BMC દ્વારા કોઈ પણ પ્રકારે સફાઈ કરવામાં આવી નથી. નાળાને સફાઈ કરી એના ઉપર જાળી કે બીજું કંઈ નાખી એને પૅક કરી દેવું જોઈએ જેથી કચરો અંદર ન પડે તથા આસપાસના રહેવાસીઓ પણ થોડા જાગૃત થાય અને કચરો નાળાની અંદર ન નાખતાં કચરાપેટીમાં નાખે જેથી નાળું સાફ રહે અને ગંદકીથી પણ બચી શકાય. નાળામાં થયેલી ગંદકીને કારણે મચ્છરોનો ઉપદ્રવ પણ એટલો જ વધી ગયો છે. નાળાની બાજુમાંથી પસાર થતાં ભયંકર દુર્ગંધ આવતી હોવાથી બીમારી પણ ફેલાઈ શકે છે. રોગચાળો ફાટી નીકળે એ પહેલાં રહેવાસીઓ તથા BMC સજાગ બને અને નાળાને સાફ રાખે એ અનિવાર્ય છે.’